কিন্তু পার্টির প্রদীপ হয়ে তিনি পার্টির প্রচার সম্পাদক হয়ে যাননি। বরং সমাজের প্রত্ন-ইতিহাসের ভেতরে ঢুকে খুঁজে এনেছেন বাঙালির সমাজতান্ত্রিক উত্তরাধিকার। অধ্যাপক আনিসুজ্জামান বলেছেন, ‘আদর্শবাদের প্রতি পক্ষপাত ছাড়া অন্য কোনো পক্ষপাতে তিনি দুষ্ট নন।’ তাঁর এই আদর্শবাদের নাম ‘দ্বান্দ্বিক বস্ত্তবাদ’। বাঙালির কৃষক-সমাজের ভেতরেই তিনি পেয়েছিলেন এই আদর্শবাদের বীজ। পরবর্তীকালে এই আদর্শবাদের শেকড়কে কিংবা দৃষ্টি ও প্রজ্ঞানকে সমৃদ্ধ করেছেন গোপাল হালদার, রণেশ দাশগুপ্ত, সরদার ফজলুল করিমসহ সময়ের সমৃদ্ধ যুগপুরুষগণ। লৌকিক বাঙালিই যতীন সরকারের লেখালেখির মূলসূত্র। ‘বাঙালির লৌকিক ধর্মের মর্মান্বেষণ’ খুঁজতে খুঁজতে তিনি লিখেছেন প্রাকৃতজনের জীবনদর্শন। ইতালির মার্কসবাদী মনীষী আমেত্মানীয় গ্রামসি যাঁদের ‘অর্গ্যানিক বুদ্ধিজীবী’ বলেন – যতীন সরকার ঠিক তাই। তিনি সমাজের প্রতি দায়বদ্ধ, বাংলার কৃষকের প্রতি দায়বদ্ধ – তিনি প্রাকৃতজনের দার্শনিক। ‘মুক্তবুদ্ধিচর্চা ও বাঙালির লৌকিক ঐতিহ্য’ প্রবন্ধে তিনি বলেন, ‘বাঙালির লৌকিক ঐতিহ্যের অভ্যন্তরে সন্ধানী দৃষ্টিপাত করলে দেখতে পাব : পাশ্চাত্য তথা আধুনিক শিক্ষায় শিক্ষিত কিছুসংখ্যক মানুষের মধ্যেই যে মুক্তবুদ্ধিচর্চা সীমিত হয়ে থেকেছে – এমন কথা মোটেই সত্য নয়; বরং প্রকৃত সত্য হচ্ছে : প্রাক্-আধুনিককাল থেকেই বাংলার লোকসাধারণ মুক্তবুদ্ধির চর্চা করে এসেছে এবং নানা ধরনের প্রতিকূলতার চাপে কখনো কখনো সে চর্চার ধারাস্রোত ক্ষীণ হয়েছে, কখনো-বা উন্মার্গগামীও হয়েছে; কিন্তু কখনোই সে স্রোত একবারে শুষ্ক, রুদ্ধ বা স্তব্ধ হয়ে যায়নি।’ যুগ যুগ ধরে জনসংস্কৃতিতে প্রবাহিত বাংলার প্রাকৃত জীবনবোধকেই চিন্তক যতীন সরকার তুলে ধরেছেন। প্রজ্ঞায়, মননে, কাব্যে-সুরে এরাই বাংলার মূলধারার লোক। চর্যাপদের নির্জন সিদ্ধাচার্য থেকে শুরু করে আমাদের উচ্চারিত তথাকথিত মধ্যযুগের ধারা বেয়ে ভারতচন্দ্র রামপ্রসাদ হয়ে শাহ আবদুল করিমের সুরে ভাসতে ভাসতে হাল আমলের কেন্দুয়ার সালাম বাউল যে-গান ধরেন কিংবা সুর স্থাপন করেন – সেই গান ও প্রাসঙ্গিক রচনাকেই যতীন সরকার বলছেন বাংলা কবিতার মূলধারা। রবীন্দ্রনাথের মতকে ধারণ করে তিনিও বলেন, ‘এখানে কোরানে-পুরাণে ঝগড়া বাধে না।… এ জিনিস হিন্দু-মুসলমান উভয়েরই, একত্র হয়েছে অথচ কেউ কাউকে আঘাত করেনি।’ মাটির সহজ সুর ও জীবনবোধ থেকে উঠে আসা এই গান বাঙালির মিলনের গান। এখানেই তিনি অনুসন্ধান করেন বাঙালির ইতিহাস, বাঙালির শেকড় ও দার্শনিকতা। বাঙালি সংস্কৃতির এই শুদ্ধ শেকড়কে ছড়িয়ে দিতেই তিনি লিখে যাচ্ছেন।